ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1039/96 υποβολή: Glyn Ford (PSE) προς την Επιτροπή (3 Μαΐου 1996)

Θέμα: Καθεστώς εργαζομένων με εργολάβους οικοδομών

Έχει εξετάσει η Επιτροπή την κοινή πρακτική των εργολάβων οικοδομών που απαιτούν από τους εργαζόμενους τους να εργάζονται ως αυτοαπασχολούμενοι;

Δεδομένου του υψηλού κινδύνου για την ατομική ασφάλεια στις οικοδομές, ποιά μέτρα προτίθεται να λάβει η Επιτροπή έτσι ώστε τα δικαιώματα των εργαζομένων βάσει της ισχύουσας νομοθεσίας περί υγείας και ασφάλειας να επεκταθούν στους αυτοαπασχολούμενους εργαζομένους;

Απάντηση του κ. Flynn εξ ονόματος της Επιτροπής (22.05.1996)

Το άρθρο 118A της Συνθήκης ΕΚ αφορά μόνο την προστασία της ασφάλειας και της υγείας των εργαζομένων. Οι οδηγίες που βασίζονται στο άρθρο αυτό δεν είναι επίσης δυνατόν να δημιουργήσουν κυρίως δικαιώματα και υποχρεώσεις για τους αυτοαπασχολούμενους. Ωστόσο, η αρχή αυτή μετριάζεται λόγω της ανάγκης να επιβληθούν ορισμένες υποχρεώσεις στους αυτοαπασχολούμενους που εκτελούν εργασία στον ίδιο χώρο εργασίας με εργαζόμενους κατά την έννοια του άρθρου 118Α της Συνθήκης ΕΚ, ώστε η εργασία που εκτελούν οι αυτοαπασχολούμενοι να μη βλάπτει την υγεία και την ασφάλεια των εν λόγω εργαζομένων

Πρόκειται κυρίως για την οδηγία 92/57/ΕΟΚ του Συμβουλίου σχετικά με τις ελάχιστες προδιαγραφές ασφάλειας και υγείας που πρέπει να εφαρμόζονται στα προσωρινά ή κινητά εργοτάξια ((ΕΕ L 245 26.8.1992. )), της οποίας το άρθρο 10 επιβάλλει σειρά υποχρεώσεων στους αυτοαπασχολούμενους ώστε να προστατεύεται η ασφάλεια και η υγεία στο εργοτάξιο.

Η Επιτροπή έχει, ωστόσο, επίγνωση του ειδικού προβλήματος που αποτελούν η ασφάλεια και η υγεία των αυτοαπασχολουμένων αυτές καθεαυτές.Για το λόγο αυτό η Επιτροπή σκοπεύει να εξετάσει, στο πλαίσιο του κοινοτικού προγράμματος στον τομέα της ασφάλειας, της υγιεινής και της υγείας στο χώρο εργασίας (1996-2000) ((COM(95)282 τελικό. )), εάν είναι αναγκαία πρόταση σύστασης του Συμβουλίου σχετικά με την ασφάλεια και την υγεία της εργασίας για τους μη μισθωτούς.
ΓΡΑΠΤΗ ΕΡΩΤΗΣΗ E-0805/96 υποβολή: Αλέξανδρος Αλαβάνος (GUE/NGL) προς την Επιτροπή (3 Απριλίου 1996)

Θέμα: Μείωση της τιμής βάσης για το αιγοπρόβειο γάλα - επιπτώσεις στους κτηνοτρόφους

Με έντονες και δυναμικές κινητοποιήσεις οι Έλληνες κτηνοτρόφοι διαμαρτύρονται για τις ιδιαίτερα χαμηλές τιμές, αλλά και για τη μικρή απορρόφηση από τις τυροκομικές μονάδες αιγοπρόβειο γάλακτος. Στην κατάσταση αυτή έχει συμβάλει και το γεγονός ότι η τιμή βάσης για το αιγοπρόβειο γάλα μειώνεται συνεχώς σε αντίθεση με το αγελαδινό, ενώ οι αθρόες εισαγωγές λευκού τυριού και γάλακτος σε σκόνη συνέβαλαν 7 στη δημιουργία αποθεμάτων φέτας που ξεπερνούν τους 40.000 τόννους.

Τί άμεσα και μακροπρόθεσμα μέτρα πρόκειται να λάβει η Επιτροπή προκειμένου να ανακουφίσει τους κτηνοτρόφους καθώς και για την απορρόφηση των υφιστάμενων αποθεμάτων;

Απάντηση του κ. Fischler εξ ονόματος της Επιτροπής (23 Απριλίου 1996)

Κατ'αντίθεση προς το αγελαδινό γάλα, το πρόβειο γάλα ή τα παράγοντα προϊόντα του δεν τυγχάνουν καμίας εγγύησης τιμής στο πλαίσιο της κοινής οργάνωσης αγοράς στον τομέα του γάλακτος και των γαλακτοκομικών προϊόντων. Εξάλλου, η παραγωγή προβείου γάλακτος δεν υπόκειται στους περιορισμούς που επιβάλλονται στο πλαίσιο του καθεστώτος των γαλακτοκομικών ποσοστώσεων και μπορεί κατά συνέπεια να αναπτυχθεί χωρίς περιορισμούς.

Η αγορά πρόβειων τυριών στηρίζεται μέσω διαφόρων μέτρων που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ). Πρόκειται, κυρίως, για περιορισμούς κατά την εξαγωγή που αφορούν το σύνολο των τυριών αυτών καθώς και τη χορήγηση ενισχύσεων για την ιδιωτική αποθεματοποίηση των τυριών κεφαλοτύρι και κασέρι. Για τα δύο αυτά τυριά, η Επιτροπή αποφάσισε μόλις τους όρους χορήγησης των ενισχύσεων για την περίοδο αποθεματοποίησης 1996/1997. Δεδομένου ότι πρόκειται για περιορισμούς, η Επιτροπή έλαβε υπόψη ιδίως την ειδική και δύσκολη κατάσταση των προβείων τυριών, αποφασίζοντας μικρότερη μείωση των επιστροφών τους σε σχέση με αυτές που ισχύουν για τα άλλα τυριά.

Τέλος, η Επιτροπή παρείχε την άδεια στην Ελλάδα να χρησιμοποιήσει ένα μέρος των διαθέσιμων χρηματοδοτικών μέσων για τη διάθεση τροφίμων στα πλέον άπορα άτομα, κατά την αγορά φέτας στην αγορά. Η ενέργεια αυτή θα πρέπει να καταστήσει δυνατή τη βραχυπρόθεσμη μείωση των πλεονασματικών αποθεμάτων του προϊόντος αυτού.

Η Επιτροπή δεν διαθέτει κανένα άλλο μέσο για τη συνεχή αύξηση της κατανάλωσης προβείου γάλακτος και πρόβειων τυριών, η σχετικά υψηλή τιμή των οποίων επηρεάζει αρνητικά την ανταγωνιστική τους θέση στην αγορά. Δεν πρέπει κατά συνέπεια να αποκλείσουμε ότι η διαρθρωτική εξυγίανση της αγοράς αυτής πρέπει να πραγματοποιηθεί μέσω της προσαρμογής της προσφοράς στη ζήτηση.
ΓΡΑΠΤΗ ΕΡΩΤΗΣΗ E-0730/96 υποβολή: Werner Langen (PPE) προς την Επιτροπή (26 Μαρτίου 1996)

Θέμα: Χρήση του άρθρου 92/93 της Συνθήκης ΕΟΚ - Στρεβλώσεις του ανταγωνισμού στον τομέα της δασοκομίας στη Γερμανία

Οι κρατικές επιχειρήσεις δασοκομίας παρουσιάζουν στην Ομοσπονδιακή Δημοκρατία της Γερμανίας κατά μέσον όρο κατ' έτος ένα έλλειμμα περίπου 220 DΜ ανά εκτάριο (παλαιά ομόσπονδα κράτη). Το εν λόγω έλλειμμα καλύπτεται από πιστώσεις που προέρχονται από τον δημόσιο προϋπολογισμό. Οι δασοκομικές επιχειρήσεις, που δεν ανήκουν στο δημόσιο, ενισχύονται με πολύ λίγους πόρους, πρέπει όμως να «αντιστέκονται» στον ανταγωνισμό εκ μέρους των κρατικών επιχειρήσεων. Η ανισότητα μεταχείρισης που προκύπτει από την τακτική ετήσια κάλυψη του ελλείμματος μέσω κρατικών πιστώσεων και η οποία ενισχύεται από τον ηγετικό ρόλο της δημόσιας δασοκομίας στις διαπραγματεύσεις για τη διαμόρφωση της τιμής του ξύλου, τις συμφωνίες για το ύψος των μισθών κλπ., σημαίνει μία σημαντική απειλή για τη διαβίωση, λόγω αυτής της στρέβλωσης του ανταγωνισμού, των μη κρατικών δασοκομικών επιχειρήσεων.

1. Οι δημόσιες δασοκομικές επιχειρήσεις δεν πρέπει να υπόκεινται - στον ίδιο βαθμό όπως και οι άλλες δημόσιες επιχειρήσεις - στους ίδιους κανόνες ανταγωνισμού με τις ιδιωτικές επιχειρήσεις;

2. Η Επιτροπή προτίθεται να εξετάσει την κατάσταση του ανταγωνισμού της δασοκομικής βιομηχανίας στη Γερμανία σύμφωνα με το άρθρο 93 της Συνθήκης ΕΟΚ;

3. Ποιες είναι οι προτάσεις της Επιτροπής, για να εξασφαλίσει, ότι τα υψηλά ποσοστά ενίσχυσης που δίδονται στη δημόσια δασοκομία της Ομοσπονδιακής Δημοκρατίας της Γερμανίας δεν αποτελούν σοβαρό μειονέκτημα για τις ανταγωνιστικές δασοκομικές επιχειρήσεις στην κοινή αγορά;

Απάντηση του κ. Van Miert εξ ονόματος της Επιτροπής (18 Απριλίου 1996)

Μέχρι στιγμής η Επιτροπή αντιμετωπίζει θετικά τις κρατικές ενισχύσεις για την ανάπτυξη, την προστασία και τη διαρκή διαχείριση των δασών, αλλά εξετάζει κάθε περίπτωση μεμονωμένα. Η θέση αυτή βασίζεται στην κοινοτική πολιτική που αποφασίστηκε από το Συμβούλιο το 1989 στο πλαίσιο της στρατηγικής και του δασοκομικού σχεδίου δράσης για την Κοινότητα.

Η Επιτροπή συμμερίζεται απόλυτα την άποψη του Αξιότιμου Μέλους του Κοινοβουλίου σχετικά με το ότι οι κρατικές δασοκομικές επιχειρήσεις θα πρέπει να λειτουργούν με τους ίδιους όρους ανταγωνισμού όπως και οι ιδιωτικές δασοκομικές επιχειρήσεις.

Συνεπώς, η Επιτροπή ζήτησε από τις γερμανικές αρχές να διευκρινίσουν το θέμα και υπογράμμισε την υποχρέωση των κρατών μελών βάσει του άρθρου 93 παράγραφος 3 της Συνθήκης ΕΚ για κοινοποίηση όλων των σχεδίων που αφορούν χορήγηση ή τροποποίηση ενισχύσεων. Οι γερμανικές αρχές απάντησαν ότι δεν χορηγούνται ενισχύσεις σε κρατικές δασοκομικές επιχειρήσεις, ιδιαίτερα με τη μορφή εξισορρόπησης ελλειμμάτων ή μείωσης φόρων. Οι γερμανικές αρχές υπογράμμισαν επίσης ότι δεν σχεδιάζουν τη χορήγηση τέτοιων ενισχύσεων.
ΓΡΑΠΤΗ ΕΡΩΤΗΣΗ E-0009/96 υποβολή: Angela Sierra Gonzαlez (GUE/NGL) προς το (25 Iανουαρίου 1996)

Θέμα: Έκδοση από την Ισπανία στην Αυστρία του νεοναζί Gerd Honsik

Το αρμόδιο δικαστήριο της Ισπανίας (Audiencia Nacional) απέρριψε στις 3 Νοεμβρίου την αίτηση της Αυστρίας με την οποία ζητούσε την έκδοση του νεοναζί Gerd Honsik, φυγοδίκου, καταδικασθέντος από την αυστριακή δικαιοσύνη το Μάϊο του 1992 σε 18μηνη φυλάκιση με την κατηγορία της «αναζωπύρωσης της εθνικοσοσιαλιστικής ιδεολογίας» και την προπαγάνδιση του λεγόμενου «ψεύδους του Άουσβιτσ» που αρνείται την ύπαρξη των θαλάμων αερίων στη διάρκεια του Τρίτου Ράϊχ.

Η ανώτατη ποινική δικαστική αρχή της Ισπανίας αιτιολογεί την απόρριψη της έκδοσης του Gerd Honsik με το σκεπτικό ότι «οι πράξεις εκθετισμού του εθνικοσοσιαλισμού και της γενοκτονίας τιμωρούνται από τον ισπανικό Νόμο μόνο μετά το Μάϊο του 1995, ενώ τα προβαλλόμενα εγκλήματα διαπράχθηκαν στην περίοδο 1986-1989».

Ο Gerd Honsik αφότου εγκαταστάθηκε στη Βαρκελώνη, υπό την προστασία της ακροδεξιάς οργάνωσης Cedade, ασχολείται με την έκδοση της επιθεώρησης «Halt», καθώς και ναζιστικού προπαγανδιστικού υλικού και φυλλαδίων, τα οποία αποστέλλει τακτικά και σε μεγάλο αριθμό στη Γερμανία και την Αυστρία.

1. Πώς σχολιάζει το Συμβούλιο το γεγονός ότι άτομα καταδικασθέντα για ρατσιστικά εγκλήματα σε ένα κράτος της Ευρωπαϊκής Ένωσης βρίσκουν άσυλο σε άλλο κράτος μέλος;

2. Ποιές πρωτοβουλίες προωθεί το Συμβούλιο για τη σύναψη μιας σύμβασης περί αμοιβαίας έκδοσης εγκληματιών μεταξύ των Δεκαπέντε, ώστε να καταπολεμηθούν ο ρατσισμός, η τρομοκρατία και γενικά η εγκληματικότητα στην Ευρωπαϊκή Ένωση;

Απάντηση (3 Ιουνίου 1996)

1. Το Συμβούλιο φρονεί ότι είναι σκόπιμο να συνεργάζονται όλα τα κράτη μέλη ώστε οι δράστες εγκλημάτων ρατσισμού και ξενοφοβίας να μην επωφελούνται από τις διαφορές που υφίστανται μεταξύ ορισμένων ποινικών νομοθεσιών.

Εν προκειμένων, το Συμβούλιο κατέληξε σε πολιτική συμφωνία ως προς την κοινή δράση για την καταπολέμηση του ρατσισμού και της ξενοφοβίας, σύμφωνα με την οποία κάθε κράτος μέλος αναλαμβάνει να εξασφαλίσει την ουσιαστική δικαστική συνεργασία όσον αφορά τα εγκλήματα που στοιχειοθετούνται από ειδικής φύσεως συμπεριφορές, οι οποίες θεωρούνται ρατσιστικές ή ξενόφοβες.

Με την προοπτική αυτή, τα κράτη μέλη θα πρέπει να φροντίσουν, είτε οι συμπεριφορές αυτές να επιδέχονται ποινικές κυρώσεις είτε, αν δεν συμβαίνει αυτό και έως ότου θεσπισθούν οι αναγκαίες διατάξεις, να παρεκκλίνουν από την αρχή του διττού αξιοποίνου για τις συμπεριφορές αυτές.

2. Άλλωστε, το Σθμβούλιο έχει ήδη καταρτίσει μία πρω+τη Σύμβαση σχετικά με την απλουστευμένη διαδικασία έκδοσης μεταξύ των κρατών μελών, η οποία υποφράφηκε στις 10 Μαρτίου 1995.

Η σύμβαση αυτή εφαρμόζεται όταν ο κατηγορούμενος προς έκδοση συγκατατίθεται σύμφωνα με τους κανόνες που προβλέπονται σε αυτή, και τηρώντας πλήρως τις αρχές της Ευρωπαϊκής Σύμβασης για την προάσπιση των ανθρωπίνων δικαιωμάτων και των θεμελιωδών ελευθεριών.
ΓΡΑΠΤΗ ΕΡΩΤΗΣΗ E-0628/96 υποβολή: Νικήτας Κακλαμάνης (UPE) προς την Επιτροπή (13 Μαρτίου 1996)

Θέμα: Πυρηνικός σταθμός στην Τουρκία

Νέα στοιχεία που περιήλθαν σε γνώση μου με αναγκάζουν να επανέλθω στο θέμα του πυρηνικού σταθμού στην Τουρκία.

Ιαπωνική εταιρία έχει πραγματοποιήσει μελέτη σκοπιμότητας για τον πυρηνικό σταθμό AKKUYU, ενώ Κορεατική εταιρία KAERI-GAMB ανέλαβε το τεχνικό μέρος της προκήρυξης διεθνούς μειοδοτικού διαγωνισμού για την κατασκευή.

Στις 25 Μαΐου οι Τούρκοι περιβαλλοντολόγοι έχουν προγραμματίσει το σχηματισμό ανθρώπινης αλυσίδας μήκους 80 χλμ. διαμαρτυρόμενοι για τον ως άνω πυρηνικό σταθμό.

Το τουρκικό Υπουργείο Ενέργειας έχει προγραμματίσει την κατασκευή δύο πυρηνικών σταθμών παραγωγής ηλεκτρικής ενέργειας μέχρι το 2010.

Με δεδομένη πλέον την τελωνειακή ένωση ΕΕ - Τουρκίας ερωτάται η Επιτροπή:

1. Γνωρίζει τις ως άνω ενέργειες της Τουρκίας;

2. Είναι αυτές σύμφωνες με την ευρωπαϊκή πολιτική σε ό, τι αφορά τη χρήση πυρηνικής ενέργειας;

3. Υπάρχει μελέτη ασφάλειας για τους ανθρώπους και το περιβάλλον;

4. Πώς πρόκειται να αντιδράσει;

Απάντηση του κ. Van den Broek εξ ονόματος της Επιτροπής (22 Απριλίου 1996)

Σύμφωνα με τις διοικητικές διαδικασίες που ισχύουν στην Τουρκία, η απόφαση που έλαβε το τουρκικό Υπουργείο Ενέργειας να κατασκευάσει στην τοποθεσία Akkuyu έναν πυρηνικό σταθμό παραγωγής ηλεκτρικού ρεύματος, δεν μπορεί να εκτελεστεί χωρίς την προηγούμενη έγκριση του Υπουργείου Περιβάλλοντος. Το Υπουργείο αυτό θα εκπονήσει προηγουμένως μία σε βάθος μελέτη λαμβάνοντας υπόψη όλες τις πτυχές που αφορούν το περιβάλλον και την ασφάλεια του πληθυσμού. Αυτή η μελέτη δεν έχει ακόμη πραγματοποιηθεί.

Εξάλλου, η απόφαση που έλαβε το Υπουργείο Ενέργειας αποτέλεσε αντικείμενο στην Τουρκία μίας νομικής αμφισβήτησης εκ μέρους ενός τουρκικού μη κυβερνητικού οργανισμού για την προστασία του περιβάλλοντος. Το δικαστήριο δεν εξέδωσε ακόμη την απόφασή του.

Σ' αυτό το στάδιο, η Επιτροπή παρακολουθεί προσεχτικά την εξέλιξη του φακέλλου.
ΓΡΑΠΤΗ ΕΡΩΤΗΣΗ E-0879/96 υποβολή: James Moorhouse (PPE) προς την Επιτροπή (17 Απριλίου 1996)

Θέμα: Ηλεκτρική ασφάλεια

Ενόψει των συνεχιζόμενων διαπραγματεύσεων στη CENELEC με σκοπό την εναρμόνιση των πριζών (ρευματοληπτών και ρευμοτοδοτών) σε ολόκληρη την Ευρωπαϊκή Ένωση και της ανησυχίας που αυτή έχει προκαλέσει στους καταναλωτές, διαθέτει η Επιτροπή κάποια λεπτομερή στοιχεία για ηλεκτροπληξίες;

Διαθέτει επίσης η Επιτροπή κάποιους υπολογισμούς του συνολικού κόστους για τα νοικοκυριά και τις επιχειρήσεις της προσαρμογής στο κοινό ηλεκτρικό σύστημα;

Απάντηση του κ. Bangemann εξ ονόματος της Επιτροπής (15 Μαΐου 1996)

Η Επιτροπή και τα κράτη μέλη συγκεντρώνουν λεπτομερή στοιχεία σχετικά με τα ατυχήματα που συμβαίνουν στην κατοικία και κατά τις δραστηριότητες αναψυχής, βάσει της απόφασης για τη θέσπιση του συστήματος EHLASS ((EE L 331 της 21.12.1994 όπως τροποποιήθηκε με την EE L 120 της 31.05.1995. )). Στα στοιχεία της Επιτροπής φαίνεται ο αριθμός των ατυχημάτων που οφείλονταν σε ηλεκτροπληξία καθώς και το προϊόν που προκάλεσε το ατύχημα. Οι ρευματοδότες και οι ρευματολήπτες, ωστόσο, δεν καταγράφονται ως αυτοτελή προϊόντα, διότι θεωρούνται μέρη προϊόντων, π.χ. φωτιστικών σωμάτων ή πλυντηρίων.

Επιπλέον, λόγω του τρόπου με τον οποίο συντάσονται οι εκθέσεις των κρατών μελών, ο μηχανισμός ενός ατυχήματος δεν είναι δυνατόν να συσχετισθεί με ένα δεδομένο προϊόν. Από τα παραπάνω συνάγεται το συμπέρασμα, ότι τα στοιχεία που έχει στη διάθεσή της η Επιτροπή δεν είναι ιδιαίτερα χρήσιμα, προκειμένου να καταδειχθεί αν οι ρευματοδότες και οι ρευματολήπτες συνιστούν κίνδυνο για τους καταναλωτές.

Ως προς το δεύτερο σκέλος της ερώτησης, που αναφέρεται στο κόστος, το Αξιότιμο Μέλος του Κοινοβουλίου παρακαλείται να ανατρέξει στην απάντηση που δόθηκε στη γραπτή ερώτηση αριθ. P-325/ 96 του κ. Mombaur ((EE C 217 της 26.07.1996, σελ. 22. )).
ΓΡΑΠΤΗ ΕΡΩΤΗΣΗ P-0571/96 υποβολή: Bernd Lange (PSE) προς την Επιτροπή (29 Φεβρουαρίου 1996)

Θέμα: Μέτρα της Ευρωπαϊκής Κοινότητας για την προετοιμασία της Διεθνούς Εκθέσεως «EXPO 2000» στο Ανόβερο

Στην αλλαγή του αιώνα, το έτος 2000, θα πραγματοποιηθεί στο Ανόβερο της Γερμανίας η Διεθνής Έκθεση «EXPO 2000» με το σύνθημα «άνθρωπος - φύση - τεχνολογία». Η εν λόγω έκθεση προσφέρει την δυνατότητα να εκπονηθούν και να παρουσιασθούν λεπτομερή σχέδια για μια συνεχή ανάπτυξη. Συγχρόνως αυτή θα οδηγήσει σε μία σημαντική ζήτηση για μελλοντοστραφείς τεχνολογίες και την εφαρμογή τους όχι μόνο στην περιοχή του Ανοβέρου αλλά σε ολόκληρη την Ένωση. Προς τούτο, ωστόσο, είναι επιθυμιτή μια εντονότερη συμμετοχή της Κοινότητας στην προπαρασκευαστική διαδικασία.

1. Ποιές δραστηριότητες έχουν προγραμματισθεί σε κοινοτικό επίπεδο; Κατά πόσο η Ευρωπαϊκή Επιτροπή συμμετέχει στις εθνικές και περιφερειακές δραστηριότητες στο πλαίσιο της προετοιμασίας της «EXPO 2000»;

2. Με ποιό τρόπο θα εκδηλωνόταν μια συμμετοχή την οποία θα συντόνιζε η Ευρωπαϊκή Επιτροπή; Υπάρχουν για παράδειγμα σκέψεις για τη συγκρότηση μιας μικρής ομάδας εργασίας «EXPO 2000»;

3. Προτίθεται η Επιτροπή να προτείνει ένα ξεχωριστό κονδύλιο στον προϋπολογισμό για την υποστήριξη των προπαρασκευαστικών δραστηριοτήτων για την «EXPO 2000»;

Απάντηση του κ. Oreja εξ ονόματος της Επιτροπής (8 Μαΐου 1996)

Η Επιτροπή έχει αποδεχθεί καταρχήν την πρόσκληση της Γερμανίας να συμμετάσχει στην παγκόσμια έκθεση που θα γίνει στο Ανόβερο το έτος 2000. Η συμφωνία έγινε υπό τον όρο ότι το Συμβούλιο και το Κοινοβούλιο θα λάβουν εγκαίρως αποφάσεις ώστε να χορηγηθούν οι απαραίτητες πιστώσεις για αυτή τη συμμετοχή.

Η Επιτροπή και το Κοινοβούλιο βρίσκονται σε στενή επαφή με τους οργανωτές της έκθεσης «Ανόβερο 2000» ώστε να προσδιορίσουν κατά τον πλέον κατάλληλο τρόπο την κοινοτική συμμετοχή. Επιπλέον, χάρη στις τακτικές επαφές της ομάδας εκθέσεων του Κοινοβουλίου κρατείται ενήμερη η Επιτροπή σχετικά με την πρόοδο που κάνουν τα κράτη μέλη όσον αφορά την προετοιμασία τους για τη συμμετοχή στην έκθεση «Ανόβερο 2000».

Για το 1996 προβλέπεται μια ανακοίνωση της Επιτροπής προς το Συμβούλιο και το Κοινοβούλιο, η δε Επιτροπή θα εξετάσει τις διαδικασίες του προϋπολογισμού σε εύθετο χρόνο.
ΓΡΑΠΤΗ ΕΡΩΤΗΣΗ E-0669/96 υποβολή: Gijs de Vries (ELDR) προς το (18 Μαρτίου 1996)

Θέμα: Απαγόρευση πώλησης όπλων

1. Εναντίον ποιών κρατών επέβαλε το Συμβούλιο Υπουργών απαγόρευση πώλησης όπλων, από το 1985 έως το 1995; Για πόσο διάστημα ίσχυσε κάθε μία από τις απαγορεύσεις αυτές; 2. Σε ποιές περιπτώσεις η απαγόρευση επιβλήθηκε εξαιτίας σοβαρών παραβιάσεων των ανθρωπίνων δικαιωμάτων;

3. Ποιές αποφάσεις του Συμβουλίου Ασφαλείας του Οργανισμού Ηνωμένων Εθνών προσέφεραν τη βάση για μια απαγόρευση πώλησης όπλων εκ μέρους της Ευρωπαϊκής Κοινότητας;

4. Ποιά νομική βάση επέλεξε το Συμβούλιο για κάθε μία από τις αποφάσεις του;

Απάντηση (25 Ιουνίου 1996)

1. Παραθέτομε στο Παράρτημα για τον αξιότιμο βουλευτή τον κατάλογο των επιβολών αποκλεισμού (embargo) όσον αφορά τις παραδόσεις όπλων που αποφασίσθηκαν από την Ευρωπαϊκή Ένωση από το 1985 και μετά. Στον κατάλογο παρατίθεται και η ημερομηνία επιβολής του αποκλεισμού και, κατά περίπτωση, η ημερομηνία άρσης του αποκλεισμού.

2. Οι αποφάσεις σχετικά με την επιβολή αποκλεισμού της Κίνας, της Βιρμανίας, του Ζαΐρ, του Σουδάν και της Νιγηρίας σαφώς εμπνέονται από τις ανησυχίες που προξενούν οι σοβαρές παραβιάσεις των ανθρώπινων δικαιωμάτων.

3. Τα ψηφίσματα του Συμβουλίου Ασφαλείας για την επιβολή αποκλεισμού όσον αφορά τις παραδόσεις όπλων εφαρμόζονται άμεσα στα κράτη μέλη της Ένωσης και δεν απαιτούν απόφαση του Συμβουλίου. Κατά συνέπεια, όλες οι αποφάσεις που αναφέρονται στον κατάλογο ο οποίος παρατίθεται στο Παράρτημα αφορούν αποφάσεις τις οποίες έλαβε αυτόνομα το Συμβούλιο και οι οποίες ενίοτε προηγήθηκαν παρεμφερών αποφάσεων τις οποίες έλαβε το Συμβούλιο Ασφαλείας των Ηνωμένων Εθνών.

4. Πριν από την έναρξη ισχύος της Συνθήκης για την Ευρωπαϊκή Ένωση, όλεςς οι αποφάσεις που αφορούσαν την επιβολή αποκλεισμού όσον αφορά παραδόσεις όπλων, λαμβάνοντο με βάση τις διατάξεις που ίσχυαν για την ευρωπαϊκή πολιτική συνεργασία. Έκτοτε, ελήφθησαν αντίστοιχες αποφάσεις με βάση την Συνθήκη για την Ευρωπαϊκή Ένωση και ιδίως το άρθρο Ι.2. ΠΑΡΑΡΤΗΜΑ Κατάλογος των αποκλεισμών που επεβλήθησαν όσον αφορά τις παραδόσεις όπλων, οι οποίοι αποφασίσθηκαν από την Ευρωπαϊκή Ένωση από το 1985 και μετά

>TABLE>

>TABLE>
ΓΡΑΠΤΗ ΕΡΩΤΗΣΗ E-0911/96 υποβολή: Christof Tannert (PSE) προς την Επιτροπή (23 Απριλίου 1996)

Θέμα: Κοινοτικά προγράμματα για το Βερολίνο τα έτη 1995 και 1996

1. Ποια ποσά κοινοτικής βοήθειας εγκρίθηκαν για τα έτη 1995 και 1996 για το γερμανικό ομόσπονδο κράτος του Βερολίνου;

2. Ποια ποσά έχουν μέχρι σήμερα εισπραχθεί;

3. Ποια μέτρα και προγράμματα αφορούν

α) τα εγκριθέντα χρηματικά ποσά

β) τα εισπραχθέντα χρηματικά ποσά;

Απάντηση του κ. Santer εξ ονόματος της Επιτροπής (05 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0702/96 υποβολή: Josι Valverde Lσpez (PPE) προς την Επιτροπή (26 Μαρτίου 1996)

Θέμα: Αύξηση της «μέγιστης εγγυημένης ποσότητας» του ελαιολάδου στην Ισπανία

Η Ένωση Μικροκαλλιεργητών του Χαέν (UPA), που είναι μια από τις επαρχίες της Ανδαλουσίας με τη μεγαλύτερη παραγωγή ελαιολάδου στην Ισπανία, ζήτησε να αυξηθεί η μέγιστη εγγυημένη ποσότητα του ελαιολάδου που παράγεται στην Ισπανία, και η οποία έχει καθοριστεί σε 1.350.000 τόνους, ούτως ώστε οι αγρότες να μην υφίστανται κυρώσεις για τη μείωση αυτής της ποσότητας, επιπλέον της κρατούσας αντίληψης ότι το προϊόν αυτό δεν είναι πλεονασματικό.

Επειδή δε λόγω των κλιματολογικών συνθηκών, η καλλιέργεια της ελιάς στην Ισπανία έχει αρχίσει να επεκτείνεται, θεωρείται σχεδόν βέβαιο ότι, κατά τα προσεχή έτη, η μέγιστη εγγυημένη ποσότητα που ισχύει αυτή τη στιγμή, δεν θα επαρκεί πλέον.

Τι προτάσεις θα μπορούσε να μελετήσει η Επιτροπή προκειμένου να ανταποκριθεί στο συγκεκριμένο αυτό αίτημα των αγροτών της Ανδαλουσίας για τις προσεχείς περιόδους εμπορίας;

Απάντηση του κ. Fischler εξ ονόματος της Επιτροπής (12 Απριλίου 1996)

Η μέγιστη εγγυημένη ποσότητα (ΜΕΠ) στον τομέα του ελαιολάδου καθορίστηκε για πρώτη φορά κατά τη μεταρρύθμιση του 1987/1988 στο πλαίσιο του σταθεροποιητικού μηχανισμού.

Το Συμβούλιο, κατά τον καθορισμό των θεσμικών τιμών και ενισχύσεων για την περίοδο εμπορίας 1994/1995 (κανονισμός (ΕΚ) αριθ. 1875/94 του Συμβουλίου ((ΕΕ αριθ. L 197 της 30.7.1994. )) καθόρισε εκ νέου τιμή ΜΕΠ, στον τομέα του ελαιολάδου, για κάθε μία από τις περιόδους εμπορίας 1994/95, 1995/96 και 1996/97 στο ίδιο επίπεδο που ίσχυε και προηγουμένως, δηλαδή σε 1.350.000 τόνους.

Υπό τις συνθήκες αυτές, θα γίνει νέα εξέταση του επιπέδου της ΜΕΠ ελαιολάδου που θα περιλαμβάνει και σχετικές προτάσεις, πριν από τις 31 Οκτωβρίου 1997, ημερομηνία του τέλους της περιόδου εμπορίας 1996/1997.
ΓΡΑΠΤΗ ΕΡΩΤΗΣΗ E-0454/96 υποβολή: Philippe Monfils (ELDR) προς την Επιτροπή (29 Φεβρουαρίου 1996)

Θέμα: Προστασία του λύκου στην Ευρώπη - συνέχεια της ερωτήσεως 1046/95

Στις 30 Μαΐου 1995, η Επιτροπή απήντησε στη γραπτή ερώτηση 1046/95 ((ΕΕ C 213 της 17.08.1995, σελ. 34. )) του βουλευτού κ. Jean Gol σχετικά με την προστασία του λύκου στην Ευρώπη. Η απάντηση αυτή δεν ήτο ικανοποιητική διότι η Επιτροπή αρκέστηκε στη διαπίστωση ότι το γεγονός ότι ο λύκος δεν προστατεύεται στην Ισπανία, την Ελλάδα και τη Φινλανδία οφείλεται είτε σε συζητήσεις στα πλαίσια του Συμβουλίου, είτε σε επιφύλαξη που διετύπωσε η Φινλανδία στο πλαίσιο της σύμβασης της Βέρνης.

1. Η Επιτροπή είναι επαρκώς ενημερωμένη, πέραν των αιτιάσεων που προβάλλουν οι χώρες αυτές, σχετικά με το γεγονός ότι οι πληθυσμοί των λύκων στις τρεις αυτές χώρες είναι πραγματικά απροστάτευτοι και ότι επείγει η αντιμετώπιση του θέματος αυτού μέσω της τροποποιήσεως των διατάξεων της οδηγίας και της κατάργησης των προαναφερθεισών εξαιρέσεων.

2. Η Επιτροπή δεν θα έπρεπε να απευθυνθεί σε ανεξάρτητους εμπειρογνώμονες προκειμένου αυτοί να διαπιστώσουν επί τόπου την ανάγκη προστασίας του είδους αυτού;

3. Ποια συνέχεια εδόθη στις διαδικασίες προσφυγής επί παραβάσει που αναφέρονται στην απάντηση της 30ής Μαΐου 1995;

Απάντηση της κας Bjerregaard εξ ονόματος της Επιτροπής (29 Aπριλίου 1996)

1. Η Επιτροπή διαβιβάζει απευθείας στο Αξιότιμο Μέλος και στη Γενική Γραμματεία του Κοινοβουλίου ανακοίνωση του Υπουργείου Γεωργίας σχετικά με τη διαχείριση του πληθυσμού λύκων (Canis lupus) στη Φινλανδία. Η κατάσταση στην Ελλάδα και στην Ισπανία παραμένει αμετάβλητη 7 το είδος αυτό χαίρει προστασίας νοτίως του 39 παραλλήλου και του Duero αντιστοίχως ενώ δεν υπήρξαν παράπονα προς την Επιτροπή επί του θέματος αυτού.

2. Δεδομένης της σημερινής κατάστασης του είδους, η Επιτροπή δεν προτίθεται να ζητήσει τη γνώμη ανεξαρτήτων εμπειρογνωμόνων.

3. Η Επιτροπή εξακολουθεί την κίνηση διαδικασιών παραβίασης εναντίον των κρατών μελών τα οποία παρέλειψαν να κοινοποιήσουν τη νομοθεσία τους για την εφαρμογή της οδηγίας του Συμβουλίου 92/43/ΕΚ ((ΕΕ L 206, 22.7.1992. )). Από τον Μάρτιο του 1995, η Αυστρία, η Φινλανδία και η Σουηδία κοινοποίησαν ορισμένους νόμους που αποσκοπούν στην εφαρμογή της εν λόγω οδηγίας στην επικράτειά τους.